Daniel Zmeko

Životopis

Narodil sa 24. novembra 1967 v Novom Meste nad Váhom. Do ozbrojených síl vstúpil v roku 1982, vo veku 14 rokov, keď začal študovať na vojenskom gymnáziu. Vojenské gymnázium v Banskej Bystrici ukončil v roku 1986. V nasledujúcom roku sa stal profesionálnym vojakom. V rokoch 1986 až 1990 študoval na Vysokej vojenskej škole pozemného vojska Vyškov. Akademický kurz Veliteľsko-štábny L. Mikuláš vyštudoval v rokoch 1999 až 2000. V rokoch 2001 až 2002 pôsobil na mierovej misii OSN na Cypre ako zástupca veliteľa strážnej roty. Od marca 2005 do augusta 2005 pôsobil ako veliteľ ženijnej roty v rámci medzinárodnej operácie „Iracká sloboda“ v Iraku. V hodnosti plukovník pôsobil tiež ako zástupca veliteľa 2. mechanizovanej brigády. Po zmene štruktúry Pozemných síl k 1. júlu 2009 bol náčelníkom Odboru pre operácie. V roku 2010 pripravoval príslušníkov na pôsobenie v misii ISAF. Bol tiež náčelníkom riadení operácií Generálneho štábu. Od 1. januára 2012 bol veliteľom Centra riadenia operácií Generálneho štábu Ozbrojených síl a zároveň, od 1. januára 2014 tiež zástupca veliteľa strategického centra krízového manažmentu Generálneho štábu Ozbrojených síl.
Ako jeden z prvých absolvoval Kurz národnej obrany na Akadémii ozbrojených síl Milana Rastislava Štefánika. Absolvoval aj intenzívny kurz anglického jazyka na úrovni STANAG 3.
Do prvej generálskej hodnosti, brigádny generál, bol vymenovaný 6. mája 2014. Do hodnosti generálmajora ho prezident SR Andrej Kiska vymenoval 2. mája 2017. Vtedy bol vo funkcii generálny riaditeľ sekcie modernizácie a podpory Ministerstva obrany SR.

Náčelník Generálneho štábu OS SR

Minister obrany Peter Gajdoš (SNS) Vláde SR navrhol Zmekovo menovanie do funkcie náčelníka Generálneho štábu Ozbrojených síl SR 25. apríla 2018 a v hneď ďalšom dokumente ho navrhol na povýšenie. Vláda oba kroky odsúhlasila.
26. apríla 2018 bol Zmeko prezidentom Andrejom Kiskom vymenovaný za náčelníka Generálneho štábu Ozbrojených síl SR a povýšený na generálporučíka. Funkcia a hodnosť nadobudnú platnosť 7. mája 2018. Nahradí Milana Maxima, ktorý by mal skončiť v máji. Za navrhnutím do funkcie by mal byť minister obrany Peter Gajdoš. Podľa bezpečnostného analytika Jaroslava Naďa by však za nomináciou mal byť generálny tajomník služobného úradu Ján Hoľko. Zmeko odmietol prepojenie s SNS: „Zobrali ma ako človeka, ktorý má praktické skúsenosti s bojovou technikou. Súhlasím s tým, že niektoré naše nákupy neboli možno dobre odkomunikované s verejnosťou,“ povedal. Zmeko dosiahol trojhviezdičkový postup „pomerne rýchlo“, od roku 2014. Poslanec Eduard Heger (OĽaNO) postup kritizoval: „Keď sa pozrieme na súčasného nominanta SNS generálmajora Zmeka, výrazne mu v životopise chýbajú práve veliteľské skúsenosti. Jeho poslednou funkciou bola funkcia národného riaditeľa pre vyzbrojovanie, čo dokonca svojho času bola civilná funkcia. Práve tu vidíme, že tento človek nespĺňa kvalifikačné predpoklady najmä z hľadiska patričných skúseností.“
Do funkcie bol Zmeko uvedený slávnostným ceremoniálom 4. mája 2018. Pri ceremoniály Zmeko uviedol „Urobím všetko preto, aby všetky pridelené zdroje boli precízne a efektívne rozdelené na zlepšenie podmienok plnenia úloh ozbrojených síl a zlepšenia kvality života vojakov, pretože nová technika bez vojakov ako aj vojaci bez techniky nemôžu splniť úlohu danú zákonom“.
28. mája 2019 ho prezident Andrej Kiska povýšil do hodnosti generál.